Der Lee Thierwechter waar uff em 12. Tschulei 1929 in Nadd-Lebanon Taunschip gebore, un er waar em Robert un der Edna Thierwechter ihr Bu. Er hot die Neda Kreider in Auguscht 1956 gheiert. Der Lee hot drei Buwe ghatt un fimf Kinskinner. Er hot vun der Fredericksburg High Schul in 1947, der Lebanon Valley College in 1951 un vun der Penn State University in 1956 mit Degrees in Biology un Agriculture gegraduated. Er waar en Medik in der Army im Korean Grieg zwischich 1951 un 1953. Er hot Agriculture an der Milton Hershey Schul gelaernt. Dann hot er fer Eastern States Farmers Exchange gschafft. Er waar mit seinre Luddrische Karrich in Reedsville gschefdich. Der Lee Thierwechter waar en Scholar, Schreiwer un Schuhlmeeschder vun der Pennsilfaanisch Deitsche Schprooch un Kuldur fer etliche Yaahre. Un er waar der Schreiwer vun en Deitsch Kalemn fer en Zeiding im Grooss Daal fer en langi Zeit. Der Lee Thierwechter vun Belleville, Mifflin Kaunty, iss nimmie am Lese. Er is am Mundaag der 10. Yenner 2011 in seinem Haus gschtarewe.